Pietų Siera Madrė
Pietų Siera Madrė (isp. Sierra Madre del Sur) – kalnų grandinė pietvakarių Meksikoje, Ramiojo vandenyno pakrantėje, Šiaurės Amerikos Kordiljerų dalis. Driekiasi ~1000 km, per Mičoakano, Gerero ir Oachakos valstijas. Šiaurėje jungiasi su Neovulkanine ašimi. Aukštis iki 3703 m (Teotepeko kalnas, Gerero valstija). Pietų Siera Madrė sudaryta daugiausia iš kristalinių uolienų, vietomis padengta lava. Auga kalniniai pušų ir pušų – ąžuolų miškai, taip pat lapus metančių medžių tropiniai miškai ir retmiškiai.